Coronavirussen har ramt Superligaen. 13 personer fra Brøndbys organisation er således sendt i hjemmekarantæne.

Det skriver Brøndby på deres hjemmeside:

»I Brøndby IF's organisation drejer det sig p.t. om 13 personer, der er blevet placeret i hjemmekarantæne, som fordeler sig med ni personer i administrationen, heriblandt administrerende direktør Ole Palmå, og fire personer i den sportslige sektor, forsvarsspiller Joel Kabongo, assistenttræner Martin Retov, analytiker Jimmy Brinksby og sportspsykolog Christian Engell.«

Den tidligere Brøndby-spiller Thomas Kahlenberg er erklæret smittet torsdag. Han var på Brøndby Stadion søndag eftermiddag til kampen mellem Brøndby og Lyngby.

Retov er den af dem i karantæne. Foto: Henning Bagger Vis mere Retov er den af dem i karantæne. Foto: Henning Bagger

Derfor prøver Brøndby at finde frem til alle personer, der har været i fysisk kontakt med Thomas Kahlenberg søndag eftermiddag.

Brøndbys modstander søndag, Lyngby, er ligeledes blevet ramt af coronavirussen.

De oplyser på deres hjemmeside, at tre spillere fra førsteholdstruppen er sendt i karantæne.

Det drejer sig om Martin Ørnskov, Kasper Jørgensen og Patrick da Silva. De er alle sendt hjem i 14 dage. Spillerne er sendt hjem af Styrelsen for Patientsikkerhed.

Divisionsforeningen har også udsendt en pressemeddelelse, hvor de skriver, at Brøndby og Lyngby er ramt af den frygtede virus:

»I dag blev det meldt ud, at den tidligere Brøndby- og landsholdsspiller Thomas Kahlenberg har pådraget sig coronavirussen. Han var i søndags til stede ved kampen mellem Brøndby IF og Lyngby BK. Styrelsen for Patientsikkerhed er i gang med en opsporing af de personer, Thomas Kahlenberg var i kontakt med i forbindelse med kampen – og allerede nu er flere personer omkring både Brøndby IF's og Lyngby BK's organisation blevet sendt i karantæne.«

Divisionsforeningen skriver, at kampene i weekenden bliver spillet som planlagt:

»I Divisionsforeningen er vi i tæt dialog med Sundhedsmyndighederne. Udgangspunktet er, at kampene i den kommende runde afvikles som planlagt, men vi følger selvfølgelig fuldstændigt sundhedsmyndighedernes anbefalinger.«